b'\n_START_ARTICLE_\nNicolas Lombaerts\n_START_SECTION_\nSeurajoukkueura\n_START_PARAGRAPH_\nLombaerts siirtyi Club Bruggen 19-vuotiaiden joukkueesta KAA Gentiin vapaalla siirrolla kes\xc3\xa4ll\xc3\xa4 2004. H\xc3\xa4n pelasi Gentiss\xc3\xa4 kolmen kauden aikana yhteens\xc3\xa4 76 Jupiler Pro Leaguen ottelua, joissa teki yhden maalin. Lis\xc3\xa4ksi h\xc3\xa4n pelasi yhdeks\xc3\xa4n Belgian cupin ja kahdeksan UEFA Intertoto Cupin ottelua._NEWLINE_Lombaerts siirtyi pietarilaiseen Zenitiin kes\xc3\xa4ll\xc3\xa4 2007. H\xc3\xa4n on pelannut seurassa 188 Ven\xc3\xa4j\xc3\xa4n p\xc3\xa4\xc3\xa4sarjaottelua, joissa h\xc3\xa4n on tehnyt yhdeks\xc3\xa4n maalia. H\xc3\xa4n voitti Ven\xc3\xa4j\xc3\xa4n-mestaruuden 2007, 2010 ja 2015 sek\xc3\xa4 Ven\xc3\xa4j\xc3\xa4n cupin 2010 ja 2016. Mestarien liigassa h\xc3\xa4n on pelannut karsintapelit mukaan lukien 48 ottelua, joissa h\xc3\xa4n on tehnyt yhden maalin. H\xc3\xa4n pelasi yhdeks\xc3\xa4n ottelua Zenitin voittaessa UEFA Cupin kaudella 2007\xe2\x80\x932008. Kaikkiaan h\xc3\xa4n on pelannut UEFA Cupissa / Eurooppa-liigassa karsintapelit mukaan lukien 23 ottelua, ja tehnyt yhden maalin. H\xc3\xa4n oli voittamassa UEFA Super Cupia 2008.\n_START_SECTION_\nMaajoukkueura\n_START_PARAGRAPH_\nLombaerts pelasi Belgian kaikissa ik\xc3\xa4kausimaajoukkueissa 16-vuotiaista yl\xc3\xb6sp\xc3\xa4in. Belgian A-maajoukkueessa h\xc3\xa4n pelasi ensimm\xc3\xa4isen minuuttinsa 3\xe2\x80\x932-voittoon p\xc3\xa4\xc3\xa4ttyneess\xc3\xa4 EM-karsintaottelussa Serbiaa vastaan elokuussa 2007. Avauskokoonpanossa h\xc3\xa4n esiintyi ensimm\xc3\xa4isen kerran EM-karsintaottelussa Suomea vastaan saman vuoden lokakuussa. Ensimm\xc3\xa4isen A-maaottelumaalinsa h\xc3\xa4n teki EM-karsintaottelussa It\xc3\xa4valtaa vastaan lokakuussa 2010. H\xc3\xa4n pelasi MM-kilpailuissa 2014 ottelun Etel\xc3\xa4-Koreaa vastaan. Kaikkiaan h\xc3\xa4n on pelannut 4. kes\xc3\xa4kuuta 2016 menness\xc3\xa4 39 A-maaottelua, joissa h\xc3\xa4n on tehnyt kolme maalia.'